b"\n_START_ARTICLE_\nMINIMUM\n_START_PARAGRAPH_\nMINIMUM \xe2\x80\x93 Vilniaus universiteto dramos trup\xc4\x97. Vadovas - re\xc5\xbeisierius Rimantas Venckus. Trup\xc4\x97 sukurta kaip alternatyva tuometiniam VU teatro kolektyvui \xe2\x80\x9eKiemo teatras\xe2\x80\x9c. Pasak R. Venckaus, tuo metu reik\xc4\x97j\xc4\x99 kitokio teatro \xe2\x80\x93 kamerinio, psichologi\xc5\xa1kai niuansuoto, orientuoto daugiau \xc4\xaf turin\xc4\xaf nei \xc4\xaf form\xc4\x85, sudaran\xc4\x8dio s\xc4\x85lygas atskleisti jaun\xc5\xb3j\xc5\xb3 aktori\xc5\xb3 galimybes ir atsiskleisti j\xc5\xb3 asmenyb\xc4\x97ms._NEWLINE_2006 m. \xe2\x80\x9eMINIMUM\xe2\x80\x9c ir \xe2\x80\x9eKiemo teatras\xe2\x80\x9c susijung\xc4\x97 \xc4\xaf vien\xc4\x85 VU teatr\xc4\x85. Jo trup\xc4\x97s - MINIMUM (re\xc5\xbe. R. Venckus) ir \xe2\x80\x9eKinetin\xc4\x97\xe2\x80\x9c (judesio) trup\xc4\x97 (re\xc5\xbe. A. Pulkauninkas)._NEWLINE_VU teatras \xc4\xafsik\xc5\xabr\xc4\x99s senoviniame r\xc5\xabsyje, VU Filologijos fakultete. Teatre spektakl\xc4\xaf gali \xc5\xbei\xc5\xabr\xc4\x97ti apie 50 \xc5\xbei\xc5\xabrov\xc5\xb3. D\xc4\x97l savo ma\xc5\xbeos erdv\xc4\x97s teatras buvo pavadintas \xe2\x80\x9eMINIMUM\xe2\x80\x9c. Kameriniame r\xc5\xabsyje aktori\xc5\xb3 plastin\xc4\x97s i\xc5\xa1rai\xc5\xa1kos (judesio) galimyb\xc4\x97s yra minimalios. Taip pat minimalus ir scenografijos poreikis \xe2\x80\x93 pats interjeras atstoja scenografij\xc4\x85._NEWLINE_Nuo 2006 m. trup\xc4\x97 vaidina ne tik r\xc5\xabsyje, bet ir did\xc5\xbeiojoje VU Teatro sal\xc4\x97je. Pasak R. Veckaus, i\xc5\xa1einant ir \xc4\xaf didesnes erdves, pad\xc4\x97tis truput\xc4\xaf kei\xc4\x8diasi, bet i\xc5\xa1lieka gyvuoti dar vienas trup\xc4\x97s pavadinim\xc4\x85 pateisinantis principas \xe2\x80\x93 re\xc5\xbeisieriaus nuostata, kad aktorius yra tas didysis \xe2\x80\x9eMINIMUM'as\xe2\x80\x9c, be kurio teatras negali egzistuoti. R. Venckaus nuomone, be visko teatre galima apsieiti, i\xc5\xa1skyrus aktori\xc5\xb3. \xe2\x80\x9eJei bus nors vienas aktorius - be dekoracij\xc5\xb3, be muzikos, be ap\xc5\xa1vietimo - bus ir teatras, bent jau minimalus\xe2\x80\x9d._NEWLINE_MINIMUM nuolat reprezentuoja Vilniaus universitet\xc4\x85. Dramos trup\xc4\x97 yra vaidinusi Londone, Pary\xc5\xbeiuje, Insbruke, dalyvavo tarptautiniuose universitet\xc5\xb3 teatr\xc5\xb3 festivaliuose Puebloje (Meksika), Mursijoje, Alikant\xc4\x97je (Ispanija), Lione, Bezansone (Pranc\xc5\xabzija), Lje\xc5\xbee (Belgija), Potsdame, Erfurte, Rudol\xc5\xa1tate, Paderborne (Vokietija), Zagrebe (Kroatija), Minske (Baltarusija), Florencijoje (Italija). Apie MINIMUM spektaklius ra\xc5\xa1yta spaudoje, palanki\xc5\xb3 kritikos vertinim\xc5\xb3 sulaukta ne tik Lietuvoje, bet ir u\xc5\xbesienyje (Austrijoje, Vokietijoje, Did\xc5\xbeiojoje Britanijoje)._NEWLINE_Trup\xc4\x97 ir ypa\xc4\x8d jos vadovas yra vienas i\xc5\xa1 pagrindini\xc5\xb3 organizatori\xc5\xb3 rengiant tarptautinius universitet\xc5\xb3 teatr\xc5\xb3 forumus Vilniuje."